কালনা শহরে অবশ্য বন্‌ধের বেশ খানিকটা প্রভাব দেখা যায়। বেশির ভাগ দোকানপাট বন্ধ ছিল। সব থেকে সুনসান ছিল মাছ বাজার। প্রতিদিন প্রায় শ’দুয়েক মাছ, মাংস ব্যবসায়ী বাজারে বসলেও এ দিন এক জনকেও দেখা যায়নি। সকালে থেকে থলে হাতে এসে শুকনো মুখে ফিরে যান অনেকে। কালনা শহরের বাসিন্দা কমলা ঘোষ বলেন, ‘‘বাজারে যে দু’চারজনকেও পাওয়া যাবে না ভাবিনি।’’ চকবাজারের মুদিখানা, কাপড়, দশকর্মা পট্টির সমস্ত দোকানেও তালা ঝুলছিল। কালনা আদালত খোলা থাকলেও বেশির ভাগ আইনজীবী এবং মুহুরিরা ছিলেন না। বার অ্যাসোসিয়েশনের সদস্য পার্থসারথি কর জানান, বারের তরফে সিদ্ধান্ত হয়েছে কোনও বন্‌ধেই কাজ হবে না। বাস না থাকায় পাণ্ডুয়া-কালনা, চা গ্রাম-কালনা, নবদ্বীপ-কালনা রুটের যাত্রীরা মুশকিলে পড়েন। সরকারি অফিস খোলা থাকলেও ফাঁকাই ছিল। তবে গ্রামাঞ্চলে ছবিটা অন্য রকম। পূর্বস্থলীর দুই ব্লক বা মন্তেশ্বরে পরিস্থিতি ছিল অনেকটাই স্বাভাবিক। মহকুমা কংগ্রেসের সভাপতি রবীন্দ্রনাথ মণ্ডল বলেন, ‘‘কালনা শহরে বন্‌ধ ছিল সর্বাত্মক। মানুষ স্বতঃস্ফূর্ত ভাবে সারা দিয়েছেন।’’